张舜民
行运河辛大观先行以此走寄
同下龟山时，舟行篙参差。
夜投洪泽口，访问失所之。
不应一日力，解至淮阴祠。
长淮自风浪，竟夕起忧疑。
旦日坐闸中，听水忘朝饥。
清泠见杂咏，蓊密闻群咿。
就柳喜高荫，避桥嫌窄卑。
凉风吹水面，襟袖不假披。
新螯与老鲑，登俎辄无遗。
饱食却思睡，睡起复何为。
稍厌理文字，惟思弄孙儿。
尚有数舟酒，独酌非所宜。
好话不得吐，两日舌如茨。
舟行虽云乐，先后不可期。
争如鞍马间，吟啸长追随。